## Odluka o uvjetima primjene odredbi članka 18. Zakona o bankama i štedionicama

### NN 107/1993 (30.11.1993.), Odluka o uvjetima primjene odredbi članka 18. Zakona o bankama i štedionicama

# NARODNA BANKA HRVATSKE

Na temelju članka 18. Zakona o bankama i štedionicama ("Narodne
novine" broj 94/93.) i članka 67. stavak 1. točka 23. Zakona o Narodnoj
banci Hrvatske ("Narodne novine", broj 74/92., 26/93. i 79/93.),
Savjet Narodne banke Hrvatske na sjednici održanoj 29. studenoga 1993.
godine, donio je

## ODLUKU

### o uvjetima primjene odredbi članka 18. Zakona o bankama i štedionicama

1. Banke i štedionice su dužne obujam svog poslovanja uskladivati tako
da iznos jamstvenog kapitala iznosi najmanje 8% od ukupnog iznosa aktive
i aktivnih izvanbilančnih stavaka banke odnosno štedionice raspoređenih
i ponderiranih po stupnjevima rizika u skladu s ovom Odlukom.

2. Izvanbilančne stavke banke i štedionice u smislu ove Odluke su: izdane
garancije, avali i drugi oblici jamstva na temelju kojih može doći do plaćanja,
otvoreni nepokriveni akreditivi, odobreni neiskorišteni limiti na temelju
okvirnih kredita.

3. Jamstveni kapital prema ovoj odluci je jamstveni kapital u visini
utvrđenoj u skladu s Odlukom o utvrđivanju opsega pojedinih oblika kapitala
banaka i štedionica ("Narodne novine", broj l07/93).

4. Pod ukupnom aktivom i aktivnim izvanbilančnim stavkama, ponderiranim
po stupnju rizičnosti podrazumijeva se njihovo knjigovodstveno stanje u
apsolutnoj visini osim sredstava, plasmana i jamstava čija visina se određuje
primjenom slijedećih pondera:

0% cijelog obujma - novčanih sredstava i depozita kod Narodne banke
Hrvatske;

- vrijednosnih papira Republike Hrvatske i Narodne banke Hrvatske ;

- plasmana Republici Hrvatskoj i drugih plasmana pokrivenih jamstvom
Republike Hrvatske do visine pokrića;

- stranih vrijednosnih papira izdanih ili pokrivenih jamstvom Vlade
ili središnje banke jedne od zemalja članica OECD, Europske unije, Međunarodnog
monetarnog fonda, Svjetske banke;

- garancija pokrivenih jamstvom Republike Hrvatske do visine pokrića;

- kredita akreditiva, garancija i drugih jamstava do iznosa pokrića
depozitom ;

10% ukupnog obujma- stranih vrijednosnih papira izdanih od sljedećih
međunarodnih razvojnih banaka: Europska investicijska banka (EIB), Europska
banka za obnovu i razvoj (EBRD), Međunarodna banka za obnovu i razvoj (IBRD),
Inter američka razvojna banka (IDB) i Azijska razvojna banka (ADB);

20% ukupnog obujma - avansa mjenjačima;

50% ukupnog obujma - plasmana u vlastita osnovna sredstva i vlastite
zalihe materijala;

- kredita fizičkim i pravnim osobama pokrivenih hipotekom;

- činidbenih garancija;

- vrijednosnih papira koji su osigurani hipotekom ili odgovarajućim
jamstvom;

75% ukupnog obujma- kredita danih javnim poduzećima čiji osnivač je
Republika Hrvatska;

200% ukupnog - svih kredita, drugih potraživanja i obujma jamstava onim
korisnicima kredita za koje taj iznos prelazi 20% jamstvenog kapitala banke;

300% ukupnog - svih kredita i drugih jamstava danih dioničarima banke
odnosno vlasnicima poslovnih udjela, koji imaju više od 10% dionica odnosno
poslovnih udjela s pravom glasa u Skupštini banke odnosno štedionice i
osobama navedenim u čl. 23 st 1. i 2. Zakona o bankama i štedionicama

5. Banke i štedionice dužne su osigurati da ukupni iznos svih kredita,
drugih potraživanja i preuzetih obveza prema jednom korisniku kredita i
ukupni iznos svih velikih i najvećih kredita ne prelazi iznose odredene
u članku 21. Zakona o bankama i štedionicama ("Narodne novine"
broj 94/93.).

6. Banke i štedionice su dužne izvješća o provedbi ove Odluke dostaviti
Narodnoj banci Hrvatske za svako tromjesečje u roku od 30 dana nakon isteka
tromjesečja i prema godišnjem obračunu u roku 5 dana nakon isteka roka
za podnošenje godišnjeg obračuna.

7. Narodna banka Hrvatske propisuje svojim naputkom način i obrasce
za dostavljanje izvješća.

8. Prvo izvješće iz točke 6. ove Odluke banke i štedionice izrađuju
prema stanju na dan 31 prosinca 1993. godine.

9. Ova Odluka stupa na snagu danom objave u "Narodnim novinama".

O.br. 192/93.

Zagreb, 29. studenoga 1993.

Predsjednik Savjeta Narodne banke Hrvatske

Guverner Narodne banke Hrvatske

**dr. Pero Jurković, v. r.**

Odluka, NN 107/1993-2054
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)